Napirend előtt: 2. szám

***E L Ő T E R J E S Z T É S***

**A Képviselő-testület 2020. október 29-i rendes ülésére**

**Tárgy:** Beszámoló a Képviselő-testület lejárt határidejű határozatainak végrehajtásáról

Készítette:……………………………………..

 **dr. Silye Tamás**

 **jegyzői igazgató**

Egyeztetve: …………………………………….

 **dr. Varga Előd Bendegúz**

 **alpolgármester**

Látta: ……………………………………..

**dr. Szalai Tibor**

 **jegyző**

A napirend tárgyalása zárt ülést nem igényel.

**Tisztelt Képviselő-testület!**

A Képviselő-testület lejárt határidejű határozatainak végrehajtásáról - a feladatok elvégzésére kijelölt személyek jelentése alapján - az SZMSZ 14. § (1) bekezdése szerint az alábbiakban számolok be.

**Budapest Főváros II. ker. Önkormányzat
363/2019.(XII.19.) képviselő-testületi határozata**

Budapest Főváros II. Kerületi Önkormányzat Képviselő-testülete dönt, hogy a közérdekű adatok megismerésének és közzétételének rendjéről szóló 293/2017. (XII.20.) képviselő-testületi normatív határozatban foglaltak felülvizsgálja.

 Felelős: Polgármester

 Határidő: legkésőbb 2020. március 31.

(20 képviselő van jelen, 20 igen, egyhangú)

**Budapest Főváros II. ker. Önkormányzat
364/2019.(XII.19.) képviselő-testületi határozata**

Budapest Főváros II. Kerületi Önkormányzat Képviselő-testülete felkéri a polgármestert, hogy vizsgáltassa át az önkormányzati intézmények és gazdasági társaságok működésének és gazdálkodásának átláthatóságához kapcsolódó jelenlegi közzétételi gyakorlatát és ennek eredménye is kerüljön figyelembevételre a közérdekű adatok megismerésének és közzétételének rendjéről szóló Képviselő-testület 293/2017. (XII.20.) normatív határozat felülvizsgálatakor.

Felelős: Polgármester

Határidő: 2020. március 31.

(20 képviselő van jelen, 20 igen, egyhangú)

**Budapest Főváros II. ker. Önkormányzat
365/2019.(XII.19.) képviselő-testületi határozata**

A Budapest Főváros II. Kerületi Önkormányzat Képviselő-testülete felkéri a polgármestert, hogy vizsgáltassa meg a Budapest Főváros II. Kerületi Önkormányzat Szervezeti és Működési Szabályzatáról szóló 13/1992. (VII. 01.) önkormányzati rendelet, hogy az összhangban van-e az antikorrupciós minimumprogramban megfogalmazott célokkal.

Felelős: Polgármester

Határidő: 2020. március 31.

(20 képviselő van jelen, 20 igen, egyhangú)

**A 363-365. számú határozatok végrehajtását végzi**: Alpolgármester

**Végrehajtás:**

Az önkormányzat továbbra is elkötelezett az Ez a minimum program és az átláthatóbb önkormányzati működés mellett, ezért kerülnek ki az önkormányzat holnapjára az egymillió és ötmillió forint közötti értékű árubeszerzésre, építési beruházásra, szolgáltatás megrendelésre, vagyonértékesítésre, vagyonhasznosításra, vagyon vagy vagyoni értékű jog átadására, valamint koncesszióba adásra vonatkozó szerződések megnevezése (típusa), tárgya, a szerződést kötő felek neve, a szerződés értéke, határozott időre kötött szerződések. A nagyobb átláthatóság megvalósítására a honlap fejlesztése és az informatikai háttér biztosítását követően kerülhet sor, valamint folyamatban van Budapest Főváros Kormányhivatala által az Önkormányzatok Szmsz-ének felülvizsgálata, ezért kérjük, hogy a határozatok felülvizsgálatnak határidejei 2020. december 31-ig meghosszabbításra kerüljenek.

**Kérjük a határozat végrehajtási határidejének meghosszabbítását 2021. január 31. napjáig.**

**Budapest Főváros II. ker. Önkormányzat
44/2020.(II.27.) képviselő-testületi határozata**

A Képviselő-testület úgy dönt, hogy a 9/2020.(I.23.) határozatában a Fény Utcai Piac Kft. által készítendő részletes koncepció terv benyújtásának határidejét 2020. március 31-ére módosítja.

A Képviselő-testület felkéri a polgármestert a szükséges intézkedések megtételére.

**Felelős:**polgármester

**Határidő:**2020. április 30.

(21 képviselő van jelen, 21 igen, egyhangú)

**A határozat végrehajtását végzi:** Jogi Osztály vezetője

**Végrehajtás:**

A Képviselő-testület a koncepcióterv alapján a 219/2020.(VII21.) határozatával úgy döntött, hogy a tulajdonában álló, Fény Utcai Piac és Kereskedelmi Központ területén lévő, összesen 549 m² térmértékű, piac I., és II. szinteken található asztali elárusító helyek profilját módosítja akként, hogy azokon a jövőben nem csak kizárólag őstermelői igazolvány birtokában, hanem vállalkozói igazolvánnyal is lehet elárusító asztalt bérelni.

Az asztalok bérbevétele során a Fény Utcai Piac és Kereskedelmi Központ területén már kereskedelmi tevékenységet folytató kereskedők részére előbérleti jogot kell biztosítani a „külsős” kereskedőkkel szemben.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
50/2020.(II.27.) képviselő-testületi határozata**

Budapest Főváros II. Kerületi Önkormányzat Képviselő-testülete úgy dönt, hogy a Jane Goodall Intézet Természet- és Környezetvédelmi Egyesülettel (székhely: 1191 Budapest, Bethlen Gábor u. 32. II/1., nyilvántartási száma: 01-02-0011785, adószáma:18122284-1-43) 2020. március 1-től határozatlan időre szóló - a határozat melléklete szerinti tartalommal - Megállapodást köt.

A Képviselő-testület felhatalmazza a Polgármestert a Megállapodás aláírására.

**Felelős:** polgármester

**Határidő:** 2020. március 1.

(21 képviselő van jelen, 21 igen, egyhangú)

**A határozat végrehajtását végzi:** Intézményirányítási Osztály vezetője

**Végrehajtás:**

A Jane Goodall Természet- és Környezetvédelmi Egyesület képviselője 2020. június 19. napján aláírta a megállapodást.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
117/2020.(IV.29.) képviselő-testületi határozata,**

amely határozat a veszélyhelyzet kihirdetéséről szóló 40/2020. (III. 11.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2020. (III. 27.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy a Budapest Főváros II. Kerületi Önkormányzat kizárólagos tulajdonát képező, **Budapest II. kerület, belterület 12794/0/A/2 hrsz.** alatt nyilvántartásba vett, természetben **1022 Budapest, Eszter utca 14. alagsor 2.** szám alatt található, 51 m2 alapterületű, kétszobás, komfortos lakást a bérleti szerződés megkötésétől **2021. december 31. napjáig** tartó határozott időre **méltányosságból** a jelen határozatban foglalt feltételekkel **bérbe** **adja *Zielbauer Éva Mária* részére.** A határozott idő lejártát követően Zielbauer Éva Mária köteles a lakást kiürítve, rendeltetésszerű használatra alkalmas állapotban az Önkormányzat részére birtokba adni, igazolva a bérleti, a használati és a közüzemi díjak rendezettségét.

A Budapest Főváros II. Kerületi Önkormányzat tulajdonában álló lakások béréről szóló **51/1995.(XII.18.) önkormányzati rendelet 3/C § (3) bekezdés a) pontja** alapján **Zielbauer Éva Mária** jövedelmi viszonyainak figyelembevételével **piaci alapú lakbért,** valamint a lakásra vonatkozó különszolgáltatás díját köteles az Önkormányzat részére megfizetni. Az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló, többször módosított 34/2004.(X.13.) önkormányzati rendelet 26/A. § (1) bekezdése értelmében Zielbauer Éva Mária a bérleti szerződés megkötésekor **három havi bérleti díjnak megfelelő óvadék megfizetésére köteles**.

A lakásbérleti szerződés megkötésére kizárólag az alábbi feltételek együttes teljesülése esetén kerülhet sor:

1. Zielbauer Éva Mária igazolja, hogy a lakásra vonatkozóan használati és különszolgáltatási díj hátraléka nem áll fenn.
2. Zielbauer Éva Mária a három havi bérleti díjnak megfelelő óvadék-összeget megfizette az Önkormányzat számára.
3. Zielbauer Éva Mária bemutatja:
* jövedelem-igazolását hat hónapra visszamenőleg,
* a szolgáltatók igazolásait arra vonatkozóan, hogy a közüzemi szolgáltatások tekintetében tartozása nem áll fenn,
* a Lechner Nonprofit Kft. által kiállított hatósági bizonyítványt arról, hogy rendelkezik-e ingatlan tulajdonjogával, illetőleg haszonélvezeti jogával Magyarország területén.

A Polgármester továbbá úgy dönt, hogy amennyiben Zielbauer Éva Mária a jelen határozatról szóló értesítés kézhezvételétől számított 90 napon belül nem köti meg a 1022 Budapest, Eszter utca 14. alagsor 2. szám alatti lakás tekintetében a bérleti szerződést, a jelen határozat hatályát veszti, abból sem jogok, sem kötelezettségek nem keletkeznek, és Budapest Főváros II. Kerületi Önkormányzat eljárást kezdeményez Zielbauer Éva Mária használóval szemben a lakás kiürítése, valamint az esetlegesen fennálló használati díjhátralék és járulékai megfizetése iránt.

**Felelős:** Polgármester

**Határidő:** 2020. szeptember 30.

**A határozat végrehajtását végzi**: Vagyonhasznosítási és Ingatlan-nyilvántartási Osztály vezetője

**Végrehajtás:**

Zielbauer Éva Máriát a képviselő-testületi határozatról a 2020. május 25. napján kelt levélben értesítettük, amelyet a címzett 2020. június 5. napján vett át. Zielbauer Éva Mária a lakásbérleti szerződést a határozatban foglalt feltételek teljesítését követően, az előírt határidőben, 2020. szeptember 3. napján megkötötte.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
118/2020.(IV.29.) képviselő-testületi határozata,**

amely határozat a veszélyhelyzet kihirdetéséről szóló 40/2020. (III. 11.) Korm. rendelet, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 1/2020. (III. 27.) normatív utasítása alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt,hogy **Budapest Főváros II. Kerületi Önkormányzat kiegyenlíti** a kizárólagos tulajdonában álló és Zielbauer Éva Mária által használt Budapest II. kerület, belterület 12794/0/A/2 hrsz. alatt nyilvántartásba vett, természetben a 1022 Budapest, Eszter utca 14. alagsor 2. szám alatt található lakásra vonatkozóan a használó által 2020. április 17. napjáig felhalmozott és meg nem fizetett **239.316,- Ft fűtési díj hátralékot** a 1022 Budapest, Eszter utca 14. szám alatti Társasház részére.

A Polgármester egyúttal úgy dönt, hogy a Budapest Főváros II. Kerületi Önkormányzat a Gazdasági és Tulajdonosi Bizottság 60/2019.(III.27.) határozata alapján a 1022 Budapest, Eszter utca 14. szám alatti Társasház részére 2019. április 25. napján megfizetett 224.388,- Ft, valamint a társasházakról szóló 2003. évi CXXXIII. törvény 22. § (3) bekezdésében foglalt szabályozás alapján megfizetendő 239.316,- Ft, mindösszesen 463.704,- Ft fűtési díjhátralék megfizetésére Zielbauer Éva Mária részére **részletfizetési kedvezményt biztosít** az alábbi együttes feltételekkel:

* Zielbauer Éva Mária köteles az Önkormányzat felé fennálló 463.704,- Ft összegű tartozását **24 havi** egyenlő részletben, minden hónap 15. napjáig előre esedékesen Budapest Főváros II. Kerületi Önkormányzat részére megfizetni. A részletek összege **19.321,- Ft**.
* Zielbauer Éva Mária a 2020. május 1-től esedékes folyó fűtési díjakat esedékességkor megfizeti a Társasház részére.
* Zielbauer Éva Mária a lakás folyó havi bérleti/használati díját és a lakás használatával együtt járó, a bérbeadó által a lakás használata keretében nyújtott külön szolgáltatások díját esedékességkor a bérbeadó részére megfizeti.
* Amennyiben Zielbauer Éva Mária bármely esedékes részlet megfizetésével 60 napot meghaladó késedelembe esik, a részletfizetési kedvezmény megszűnik, a megállapodás hatályát veszti, és a teljes tartozás egy összegben esedékessé válik.

A Polgármester továbbá úgy dönt, hogy amennyiben Zielbauer Éva Mária a részletfizetési megállapodást a jelen határozatról szóló értesítés kézhezvételétől számított 60 napon belül nem köti meg, vagy a részletfizetéssel érintett díjtartozás nem teljesítés miatt esedékessé válik, a határozat hatályát veszti és az Önkormányzat fizetési meghagyásos eljárást indít Zielbauer Éva Máriával szemben a fűtési díjhátralék és járulékai behajtása iránt.

**Felelős:** Polgármester

**Határidő:** 2020. május 31.

**A határozat végrehajtását végzi**: Vagyonhasznosítási és Ingatlan-nyilvántartási Osztály vezetője

**Végrehajtás:**

Zielbauer Éva Máriát a képviselő-testületi határozatról a 2020. május 25. napján kelt levélben értesítettük, amelyet a címzett 2020. június 5. napján vett át. Zielbauer Éva Mária 2020. június 26. napján egy összegben megfizette az Önkormányzatnak a 463.704,- Ft összegű fűtési díj tartozását, ezért a részletfizetési megállapodás megkötésére nem került sor.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
143/2020.(V.29.) képviselő-testületi határozata,**

amely határozat a veszélyhelyzet kihirdetéséről szóló 40/2020. (III. 11.) Korm. rendelet, valamint a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján a képviselő-testület feladat- és hatáskörében eljárva a polgármester döntésén alapul az alábbiak szerint:

A Polgármester úgy dönt, hogy a Budapest Főváros II. Kerületi Önkormányzat a lakásbérleti szerződés megkötésétől **2021. június 30.** napjáig tartó határozott időre **bérbe adja Takács Ferenc és Takács Nikolett részére** a Budapest II. kerület, belterület 14799/0/A/44 helyrajzi szám alatt nyilvántartott, Budapest II. kerület **Lajos u. 18-20. III. 3.** szám alatti 1 szobás, 28 m2 alapterületű **lakást.**

A lakásbérleti szerződés megkötésének feltétele, hogy a bérlőtársak igazolják, hogy a Budapest II. kerület Lajos u. 18-20. (Bécsi út 17-21.) szám alatti Társasház felé fennálló fűtési díj hátralékukat maradéktalanul kiegyenlítették.

A bérlőtársak a bérleti szerződés megkötését követően az állami támogatással megvalósított lakásokra az Önkormányzat rendeletében meghatározott mindenkori bérleti díj 1,5-szeresének megfelelő összegű bérleti díjat kötelesek fizetni. Takács Ferenc és Takács Nikolett a lakásbérleti szerződés megkötése előtt három havi bérleti díjnak megfelelő összegű óvadék fizetésére kötelesek.

Amennyiben Takács Ferenc és Takács Nikolett a lakásbérleti szerződést jelen döntésről szóló értesítés kézhezvételétől számított 60 napon belül nem kötik meg, a határozat hatályát veszti, és abból sem jogok, sem kötelezettségek nem keletkeznek, és a Budapest Főváros II. Kerületi Önkormányzat eljárást indít velük szemben a lakás kiürítése és az esetlegesen fennálló díjtartozás megfizetése iránt.

**Felelős:** Polgármester

**Határidő:** 2020. szeptember 30.

**A határozat végrehajtását végzi**: Vagyonhasznosítási és Ingatlan-nyilvántartási Osztály vezetője

**Végrehajtás:**

Takács Ferencet és Takács Nikolettet a 2020. június 16. napján kelt levélben értesítettük a képviselő-testületi döntés tartalmáról. Takács Nikolett 2020. július 30. napján megfizette az Önkormányzat részére a három havi bérleti díj összegének megfelelő óvadékot, továbbá kiegyenlítette a Budapest II. Lajos u. 18-20./Bécsi út 17-21. szám alatti Társasház felé fennálló fűtési díj hátralékot. Takács Nikolett bérlőtársa, Takács Ferenc képviseletében is eljárva a képviselő-testületi határozatban megjelölt határidőn belül, 2020. augusztus 14. napján aláírta a lakásbérleti szerződést.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
220/2020.(VII.21.) képviselő-testületi határozata**

A Képviselő-testület, mint a Budapest II. Kerületi Közbiztonsági Alapítvány alapítója alapítói határozattal úgy dönt, hogy az Alapítvány jelenleg hatályos Alapító Okiratában az alábbi módosítás átvezetését elfogadja:

Az Alapító Okirat 7.6./ pontjában szereplő „Az alapítvány képviselete” rész az alábbiak szerint módosul:

***Az alapítvány képviseletét harmadik személyekkel szemben, bíróságok és más hatóságok előtt Dr. Magyar György elnök a kuratóriumi tagok közül vagy Farkas Alpár Andrással, vagy Dr. Bárándy Gergely Péterrel együttesen látja el, valamint Dr. Magyar György a kuratóriumi tagok közül vagy Farkas Alpár Andrással, vagy Dr. Bárándy Gergely Péterrel együttesen jogosult rendelkezni az alapítvány bankszámlája felett is.***

***Dr. Magyar György, Farkas Alpár Andrással, vagy Dr. Bárándy Gergely Péterrel az alapítványt akként jegyzik, hogy nevüket az alapítvány előírt, előnyomott vagy nyomtatott megnevezése alá együttesen írják alá.***

***Az alapítvány munkavállalóival szemben a munkáltatói jogokat a kuratórium elnöke gyakorolja.***

A Képviselő-testület felkéri a Polgármestert, hogy a határozatban foglaltak szerint az Alapító Okirat módosítást és a módosításokkal egységes szerkezetbe foglalt Alapító Okiratot aláírja és gondoskodjon a változások Fővárosi Törvényszék által vezetett nyilvántartásban történő átvezetéséről, továbbá minden egyéb szükséges intézkedés megtételéről.

**Felelős:** Polgármester

**Határidő:** 2020. szeptember 30. nap

(17 képviselő van jelen, 10 igen, 0 nem, 7 tartózkodás)

(A határozati javaslat elfogadására a minősített többség szabályai vonatkoznak, így a határozat nem került elfogadásra.)

**A határozat végrehajtását végzi**: Jogi Osztály vezetője

**Végrehajtás:** Mivel a határozatot a minősített többség szabályai szerint nem fogadták el, így az további végrehajtást nem igényelt.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
230/2020.(VIII.26.) képviselő-testületi határozata**

A Képviselő-testület elengedhetetlennek tartja a Budapest II. kerület, Bem József téren található egykori Radetzky-laktanya átépítésével kapcsolatos döntéshozatali eljárás átláthatóságát, a hatástanulmányok, az előkészítő dokumentumok és tervek nyilvánosságra hozatalát.

A Képviselő-testület ragaszkodik ahhoz, hogy a Radetzky-laktanya átépítésével kapcsolatban a laktanya környékén élő vízivárosi polgárok véleményét meghallgassák és vegyék figyelembe.

A Képviselő-testület ragaszkodik ahhoz, hogy nemzeti kulturális örökségünk védelme kiemelt szempontként jelenjen meg a Radetzky-laktanya átépítése során, hiszen az épület nemzeti emlékezetünk része.

A Képviselő-testület felkéri a polgármestert a szükséges intézkedések megtételére.

**Felelős:**polgármester

**Határidő:**2020. szeptember 1.

(20 képviselő van jelen, 12 igen, 0 nem, 8 tartózkodás)

**A határozat végrehajtását végzi:** Polgármester

**Végrehajtás:**

A Képviselő-testület fenti határozatában foglaltakat a polgármester nyilvánosságra hozta média felületeken. Két közösségi egyeztetés is történt a lakosság tájékoztatására 2020. október 3-án és 8-án.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
232/2020.(VIII.26.) képviselő-testületi határozata**

A Képviselő-testület úgy dönt, hogy Budapest Főváros II. Kerületi Önkormányzat benyújtja az Emberi Erőforrások Minisztériumának és a Belügyminisztériumnak az Idősbarát Önkormányzati Díj alapításáról és adományozásáról szóló 58/2004.(VI.18.) ESzCsM-BM együttes rendelete alapján kiírt 2020. évi „Idősbarát Önkormányzati” díj pályázatot.

A Képviselő-testület egyúttal felhatalmazza a Polgármestert a pályázati anyag elkészítésére és a szükséges dokumentációk aláírására.

**Felelős:** Polgármester

**Határidő:** 2020. szeptember 10.

(20 képviselő van jelen, 20 igen, egyhangú)

**A határozat végrehajtását végzi:** Humánszolgáltatási Igazgató

**Végrehajtás:**

Az Idősbarát Önkormányzat Díj pályázat benyújtásra került a pályázati kiírásban megjelölt határidőben, 2020. szeptember 9-én.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
234/2020.(VIII.26.) képviselő-testületi határozata**

A Képviselő-testület úgy dönt, hogy a Közép-Budai Tankerületi Központtal a köznevelési intézmények feladatainak ellátását szolgáló, az önkormányzati tulajdonú ingatlan és ingó vagyonra vonatkozó 2016. december 15. napján létrejött Vagyonkezelési Szerződést - a határozati javaslat melléklete szerinti tartalommal - módosítja.

A Képviselő-testület felhatalmazza a Polgármestert a Vagyonkezelési szerződés módosításának aláírására.

**Felelős:** Polgármester

**Határidő:** 2020. szeptember 30.

(18 képviselő van jelen, 18 igen, egyhangú)

**A határozat végrehajtását végzi:** Intézményirányítási Osztály vezetője

**Végrehajtás:**

A Közép-budai Tankerületi Központtal kötött Vagyonkezelési Szerződés módosítását a Képviselő-testület a 2020. augusztus 26-ai ülésén elfogadta, a szerződés aláírására 2020. augusztus 31-én került sor.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
239/2020.(VIII.26.) képviselő-testületi határozata**

A Képviselő-testület úgy dönt, hogy a Budapest Főváros II. Kerületi Önkormányzat, mint a Budapest, II. kerület Lotz Károly u. 1. szám alatti társasház 105/1000 tulajdoni hányadrésszel rendelkező tulajdonostársa ***nem él*** a társasház 1989. június 13. napján kelt Alapító Okiratának IV. fejezet 1. pontja alapján fennálló ***elővásárlási jogával*** a **Budapest II. kerület, belterület 11591/12/A/9 helyrajzi számon** nyilvántartásba vett, természetben **1026 Budapest, Lotz Károly u. 1. II. emelet 2.** számalatt található, 103 m2 területű, 3 szobás, lakás megnevezésű ingatlanra és az alapító okirat szerint hozzátartozó mellékhelyiségekre, valamint a közös tulajdonból hozzátartozó 151/1000 eszmei tulajdoni hányadra vonatkozóan Szászi Zsuzsanna és Göttler Dániel, mint Eladók, valamint Varga Melinda, mint Állagvevő és Dr. Varga Péter Pál, mint Haszonélvezeti jog Vevő között 2020. július 28. napján létrejött adásvételi szerződés szerint, az abban foglalt feltételekkel, 100.000.000,- Ft vételáron.

**Felelős:** Polgármester

**Határidő:** 2020. szeptember 9.

(20 képviselő van jelen, 20 igen, egyhangú)

**A határozat végrehajtását végzi:** Vagyonhasznosítási és Ingatlan-nyilvántartási Osztály vezetője

**Végrehajtás:**

A képviselő-testületi döntésről a 2020. augusztus 28. napján kelt levél útján tájékoztattuk a szerződő felek jogi képviselőjét, amelyet 2020. augusztus 31. napján személyesen átvett.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
240/2020.(VIII.26.) képviselő-testületi határozata**

A Képviselő-testület Szabó Attila pályázatát érvénytelennek nyilvánítja, tekintettel arra, hogy iskolai végzettsége nem felel meg a közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 15/1998.(IV.30.) NM. rendelet 2. sz. mellékletében előírtaknak.

**Felelős:** polgármester

**Határidő:** 2020. szeptember 1.

(20 képviselő van jelen, 20 igen, egyhangú)

**Budapest Főváros II. ker. Önkormányzat
241/2020.(VIII.26.) képviselő-testületi határozata**

A Képviselő-testület úgy dönt, hogy a II. kerületi Egyesített Bölcsődék (Budapest, II. ker. Varsányi Irén u. 32.) vezetői teendőinek ellátásával - 2020. szeptember 1. – 2025. augusztus 31. közötti időtartamra - határozatlan időre szóló közalkalmazotti jogviszony egyidejű létesítésével **Novákné Sárosi Andrea Ibolyát** bízza meg.

Alapilletményét Pedagógus I. fizetési fokozat 11 fizetési kategóriának megfelelő 310 590,- Ft-ban állapítja meg.

**Felelős:** polgármester

**Határidő:** 2020. szeptember 1.

(20 képviselő van jelen, 20 igen, egyhangú)

**A 240-241. számú határozatok végrehajtását végzi:** Intézményirányítási Osztály vezetője

**Végrehajtás:**

Szabó Attila 2020. augusztus 27-én kapta meg az elektronikus értesítést a Képviselő-testület határozatáról.

Az Egyesített Bölcsődék vezetője a kinevezésről okiratát polgármesteri aláírást követően megkapta, és ezt követően azt a Magyar Államkincstár részére a törzsnyilvántartáshoz 2020. szeptember 3-én ügyfélkapun keresztül megküldtük.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
254/2020.(IX.24.) képviselő-testületi határozata**

A Képviselő-testület úgy dönt, hogy jóváhagyja a Pesthidegkúti Városrészi Önkormányzat döntése alapján a 3/2020.(II.28.) önkormányzati rendelet 9. sz. tábla II.a. 9. sorában a **„Pesthidegkúti VÖK területén lévő szervezetek”** jogcímen előirányzat terhére az alapítványok támogatására jóváhagyott pályázati összegek kifizetését az alábbiak szerint:



**Felelős**: Polgármester

**Határidő:** azonnal

(21 képviselő van jelen, 21 igen, egyhangú)

**A határozat végrehajtását végzi:** PHVÖK elöljáró

**Végrehajtás:**

A 2020.09.24-i Képviselő-testületi ülésen jóváhagyott 254/2020.(IX.24.) számú határozat értelmében, az alábbi táblázatban felsorolt alapítványok részére 2020.09.28-án, postai úton megküldésre kerültek a támogatási szerződések -3 példányban- a szervezet képviselői által történő aláírás végett. A szervezet által aláírt támogatási szerződések visszaérkezése után, a pénzügyi területtől a támogatási összegek fedezetének igazolása történik (Kötelezettségvállalási kísérőlap, szerződések és egyéb mellékletek). A fedezet igazolást követően kerül sor Polgármester úr részéről a szerződések aláírására, majd végül a pénzügyi terület intézkedik az alapítványok részére történő a „Pesthidegkúti VÖK területén lévő szervezetek” jogcím előirányzat terhére a támogatási összegek kifizetéséről.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
258/2020.(IX.24.) képviselő-testületi határozata**

A Képviselő-testület, mint a Fény Utcai Piac Beruházó, Szervező és Üzemeltető Kft. alapítója alapítói határozattal úgy dönt, hogy a Fény Utcai Piac Beruházó, Szervező és Üzemeltető Kft.-ben felügyelő bizottsági tagságot betöltő Mátyás Eszter Évát 2020. szeptember 30-ai nappal bezárólag a felügyelő bizottságból visszahívja.

A képviselő-testület felkéri a Polgármestert, hogy a Fény Utcai Piac Beruházó, Szervező és Üzemeltető Kft.-t a döntésről értesítse.

 **Felelős:** Polgármester

**Határidő:** 2020. szeptember 30.

(21 képviselő van jelen, 21 igen, egyhangú)

**Budapest Főváros II. ker. Önkormányzat
259/2020.(IX.24.) képviselő-testületi határozata**

A Képviselő-testület, mint a Fény Utcai Piac Beruházó, Szervező és Üzemeltető Kft. alapítója alapítói határozattal úgy dönt, hogy a Fény Utcai Piac Beruházó, Szervező és Üzemeltető Kft. felügyelőbizottsági tagjává **Aracsi Istvánnét** 2020. október 1. napjától 2024. november 30. napjáig tartó határozott időtartamra **megválasztja.**

A képviselő-testület felkéri a Polgármestert, hogy a Fény Utcai Piac Beruházó, Szervező és Üzemeltető Kft.-t a döntésről értesítse.

 **Felelős:** Polgármester

**Határidő:** 2020. szeptember 30.

(21 képviselő van jelen, 21 igen, egyhangú)

**A 258-259. számú határozatok végrehajtását végzi:** Jegyzői Igazgató

**Végrehajtás:**

A 258/2020.(IX.24.) sz. képviselő-testületi határozattal – mely Mátyás Eszter Éva felügyelő bizottságból történő visszahívásáról szól – kapcsolatban elkészítettük a volt FB tag díjazásával összefüggő kimutatásokat („kilépő papírok”) és 2020. október 5. napján megküldtük részére.

A 259/2020.(IX.24.) sz. képviselő-testületi határozattal – mely Aracsi Istvánné FB taggá történő megválasztásáról rendelkezik – kapcsolatban elkészült az Alapító Okirat módosítás és az egységes szerkezetű Alapító Okirat. Ezen iratokat aláírás céljából 2020. október 5. napján  eljuttattuk Polgármester úr részére. Amikor az iratokat aláírva visszakaptuk, intézkedtünk azok Cégbírósághoz történő benyújtásáról, amely 2020. október 9. napján megtörtént.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
260/2020.(IX.24.) képviselő-testületi határozata**

A Képviselő-testület, mint a II. Kerületi Sport és Szabadidősport Nonprofit Kft. alapítója alapítói határozattal úgy dönt, hogy a II. Kerületi Sport és Szabadidősport Nonprofit Kft.-ben felügyelő bizottsági tagságot betöltő Keszei Zsoltot 2020. szeptember 30-ai nappal bezárólag a felügyelő bizottságból visszahívja.

A képviselő-testület felkéri a Polgármestert, hogy a II. Kerületi Sport és Szabadidősport Nonprofit Kft.-t a döntésről értesítse.

 **Felelős:** Polgármester

**Határidő:** 2020. szeptember 30.

(21 képviselő van jelen, 21 igen, egyhangú)

**Budapest Főváros II. ker. Önkormányzat
261/2020.(IX.24.) képviselő-testületi határozata**

A Képviselő-testület, mint a II. Kerületi Sport és Szabadidősport Nonprofit Kft. alapítója alapítói határozattal úgy dönt, hogy a II. Kerületi Sport és Szabadidősport Nonprofit Kft. felügyelőbizottsági tagjává **Farkas Alpárt** 2020. október 1. napjától 2024. november 30. napjáig tartó határozott időtartamra **megválasztja.**

A képviselő-testület felkéri a Polgármestert, hogy a II. Kerületi Sport és Szabadidősport Nonprofit Kft.-t a döntésről értesítse.

 **Felelős:** Polgármester

**Határidő:** 2020. szeptember 30.

(21 képviselő van jelen, 21 igen, egyhangú)

**A 260-261. számú határozatok végrehajtását végzi:** Jegyzői Igazgató

**Végrehajtás:**

Az új Felügyelő Bizottsági tag bírósági nyilvántartásba történő bejegyzésére 30 napot biztosít a jogszabály, amelyet mindezek alapján 2020. október 23. napjáig kell teljesíteni. A folyamatot a II. Kerületi Sport és Szabadidősport Nonprofit Kft. ügyvédje elindította, az új tag bejegyzése folyamatban van.

**Kérjük a határozatok végrehajtási határidejének meghosszabbítását 2020. november 30. napjáig.**

**Budapest Főváros II. ker. Önkormányzat
262/2020.(IX.24.) képviselő-testületi határozata**

A Képviselő-testület a II. Kerületi Sport és Szabadidősport Nonprofit Kft. alapítójaként – megismerve a könyvvizsgáló véleményét, valamint a Társaság felügyelőbizottságának javaslatával egyetértve – úgy dönt, hogy a II. Kerületi Sport és Szabadidősport Nonprofit Kft. – a határozat mellékletei szerinti – 2019. évi éves beszámolóját 2.469.831 EFt saját tőkével, -89.084 EFt adózás előtti eredménnyel, -89.084 EFt adózott eredménnyel és 8.074.544 EFt egyező eszköz és forrás oldali mérleg főösszeggel elfogadja.

A Képviselő-testület felkéri a Polgármestert az ügyvezető értesítésére és a szükséges intézkedések megtételére.

**Felelős:** Polgármester

**Határidő:** 2020. szeptember 30.

(20 képviselő van jelen, 20 igen, egyhangú)

**A határozat végrehajtását végzi:** Ügyvezető

**Végrehajtás:**

A II. Kerületi Sport és Szabadidősport Nonprofit Kft. 2019. évi beszámolója az Igazságügyi Minisztérium Céginformációs Szolgálata részére 2020. szeptember 30-án beküldésre került.

**Kérjük a határozat végrehajtásáról szóló beszámoló elfogadását.**

**Budapest Főváros II. ker. Önkormányzat
266/2020.(IX.24.) képviselő-testületi határozata**

A Képviselő-testület úgy dönt, hogy az **Iraki Köztársaság Nagykövetségének (1021 Budapest, Bölöni György utca 3.) épülete előtti kizárólagos várakozóhely létesítésére** 25 m útszakaszon a nagykövetség épülete előtt, és **megállási tilalom bevezetésére** 35 méteren, a szemközti oldalon, a Budapest Főváros II. Kerületi Önkormányzat tulajdonában lévő 11122 hrsz.-ú közterület vonatkozásában a

***tulajdonosi hozzájárulást nem adja meg.***

**Felelős:** Polgármester

**Határidő**: azonnal

(20 képviselő van jelen, 20 igen, egyhangú)

**A határozat végrehajtását végzi:** Műszaki Osztály vezetője

**Végrehajtás:**

Az Iraki Köztársaság Nagykövetségének (1021 Budapest II. kerület Bölöni György 3. sz.) épülete előtti kizárólagos várakozóhely létesítésére, valamint megállási tilalom bevezetésére a nagykövetség épületével szemközti oldalon, a képviselő- testület a tulajdonosi hozzájárulást nem adta meg, erről a Budapest Közút Zrt. 2020. szeptember 30-án, a határozat megküldésével, értesítést kapott.

**Kérjük a határozat végrehajtásáról szóló beszámoló elfogadását.**

**H a t á r o z a t i j a v a s l a t**

A Képviselő-testület a 44; 50; 117; 118; 143; 220; 230; 232; 234; 239; 240; 241; 254; 258; 259; 262; 266/**2020.**

határozatok végrehajtásáról szóló beszámolót elfogadja

és a

* 363/2019.(XII.19.) határozat végrehajtási idejét 2021. január 31. napjáig;
* 364/2019.(XII.19.) határozat végrehajtási idejét 2021. január 31. napjáig;
* 365/2019.(XII.19.) határozat végrehajtási idejét 2021. január 31. napjáig;
* 260/2020.(IX.24.) határozat végrehajtási idejét 2020. november 30. napjáig;
* 261/2020.(IX.24.) határozat végrehajtási idejét 2020. november 30. napjáig;

meghosszabbítja.

**Felelős:** Polgármester

**Határidő:** azonnal

*(A határozat elfogadása egyszerű többségű szavazati arányt igényel.)*

Budapest, 2020. október 20.

**Őrsi Gergely**

 **Polgármester**